DA Den Europæiske Unions Tidende CE 78/550

(2004/C 78 E/0585)

SKRIFTLIG FORESPØRGSEL E-3447/03

af Ilda Figueiredo (GUE/NGL) til Kommissionen

(20. november 2003)

Om: Markedsføringsvanskeligheder og import inden for vinsektoren

I de senere år er de portugisiske vinproducenters og vinkooperativers situation blevet forværret, idet der er alvorlige vanskeligheder med at få afsat vinproduktionen. Vanskelighederne med at markedsføre vinen til priser, der kun lige akkurat er acceptable for producenterne, forstærkes af den enorme import af vin fra forskellige lande, først og fremmest siden 2001, som forsinker udbetalingerne til landbrugerne med to eller flere år. I visse tilfælde sker denne import af vin mængdevis og uden nogen som helst k.v.b.d.-klassifikation. Kommissionen bedes på denne baggrund besvare følgende:

1. Har Kommissionen kendskab til denne alvorlige situation i Portugal? Hvilke foranstaltninger agter Kommissionen at træffe for at støtte de portugisiske vinproducenter?

2. Har Kommissionen muligheder for at tillade eller finansiere en ekstraordinær destillation af vin (ung eller moden) med understøttede priser for at sanere markedet?

3. Hvilken støtte kunne man overveje for at støtte den finansielle sanering af vinkooperativerne og oprette en fond for høstkredit for at sikre dens finansiering og en hurtig frigivelse af de forsinkede betalinger til vinproducenterne?

4. Hvilke foranstaltninger agter Kommissionen for at træffe for at forbedre vinens kvalitet, idet man undgår blandringer, især af importeret vin fra tredjelande og import af vin mængdevis, så denne ikke bliver fyldt på flasker og klassificeret som k.v.b.d.-vin (kvalitetsvin fra bestemte dyrkningsområder)?

Svar afgivet på Kommissionens vegne af Franz Fischler

(9. januar 2004)

Kommissionen er bekendt med, at vinmarkedet i Portugal i de sidste par år har befundet sig i en mindre tilfredsstillende situation. Situationen er blevet genoprettet ved to lejligheder gennem en krisedestillation, hvorved i alt 700 000 hl vin blev trukket tilbage fra det portugisiske marked, heraf 200 000 hl kvalitetsvin (især Vinho Verde). Kommissionen har ikke modtaget særlige oplysninger om situationen for vinkooperativer.

En krisedestillation kan kun gennemføres efter officiel anmodning herom fra en medlemsstat, der også skal give en grundig begrundelse for anmodningen. Efter en gennemgang af begrundelsen og udtalelse fra Forvaltningskomitéen for Vin beslutter Kommissionen, om der skal gennemføres en krisedestillation. For indeværende produktionsår har Portugal endnu ikke indgivet en sådan anmodning.

Støtte til finansiel sanering af vinkooperativer, som foreslået af det ærede medlem, er der ikke fastsat bestemmelser om i den fælles markedsordning for vin og heller ikke i politikken for landdistrikternes udvikling. En foranstaltning på nationalt plan er kun mulig, hvis den opfylder kriterierne i retningslinjerne for statsstøtte i landbrugssektoren (2000/C28/02).

Hvad angår de af det ærede medlem nævnte problemer med importen af vin fra tredjelande til Portugal, kan Kommissionen af oplysninger fra toldmyndighederne se, at denne import er ubetydelig (1 130 hl i 2001, 1 730 hl i 2002). Kommissionen gør også opmærksom på, at sammenstikning af vine fra tredjelande og vine fra EU er forbudt ifølge artikel 44, stk. 14, i forordning (EF) nr. 1493/1999 (1). Kontrol med anvendelsen af EU-reglerne, herunder regler for præsentation og betegnelse af vin, påhviler medlemsstaternes myndigheder. Endelig er et forbud mod import af uaftappet vin ikke i overensstemmelse med reglerne for den internationale samhandel.

(1) Rådets forordning (EF) nr. 1493/1999 af 17. maj 1999 om den fælles markedsordning for vin (EFT L 179 af 14.7.1999).